סטאדיו דלה אלפי

סטאדיו דלה אלפי (באיטלקית: Stadio delle Alpi) היה אצטדיון רב-תכליתי בטורינו שבאיטליה. האצטדיון הכיל 67,229 מקומות ישיבה, ושימש בתור מגרשן הביתי של הקבוצות יובנטוס וטורינו. שם האצטדיון נגזר ממיקומו בסמוך להרי האלפים. 

האצטדיון נבנה בשל גודלו הקטן של הסטאדיו קומונלה, האצטדיון הקודם אשר שימש את הקבוצות, וכן לקראת משחקי גביע העולם 1990 שנערכו באיטליה, שבמסגרתם אירח האצטדיון בין היתר משחק סיבוב שני בין ארגנטינה וברזיל וכן משחק חצי גמר בין גרמניה ואנגליה.

לסטאדיו דלה אלפי היה מוניטין גרוע בקרב הצופים, אשר התלוננו כי היציעים רחוקים מדי מהמגרש בשל מסלולי הריצה וכי הראות בחלק מהיציעים אינה מספקת - מן השורות התחתונות של יציעי הישיבה לא ניתן לראות המגרש במלואו. כמו כן, נשמעו תלונות על כך שהוא רחוק ממרכז העיר ומבנהו משאיר את הצופים חשופים לתנאי מזג האוויר השונים.

בשנת 2003 רכשה יובנטוס את האצטדיון מעיריית טורינו בסכום של 25 מיליון אירו. בחודש מאי 2006, הוא נסגר לצורך הריסתו, ובנייה של אצטדיון חדש בשם אצטדיון יובנטוס, על אותה קרקע. בנייתו של האצטדיון החדש הסתיימה בשנת 2011, והוא מכיל כ-41,000 מקומות ישיבה, כשצורת היציעים הפכה מאליפטית למלבנית, תוך ביטול מסלולי הריצה.

קישורים חיצוניים

 סטאדיו דלה אלפי ב-Stadium Guide
 סטאדיו דלה אלפי ב-World Stadiums 

דלה אלפי
אצטדיונים ומתקני ספורט לשעבר
אצטדיוני מונדיאל 1990
טורינו: ספורט
יובנטוס
טורינו: מבנים
איטליה: אצטדיונים ומתקני ספורט
טורינו (כדורגל)